b'\n_START_ARTICLE_\nK\xc3\xa6rsvovlrod\n_START_SECTION_\nBeskrivelse\n_START_PARAGRAPH_\nK\xc3\xa6rsvovlrod har hul og furet st\xc3\xa6ngel, der forneden er r\xc3\xb8dfarvet. De unge st\xc3\xa6ngler indeholder en hvidlig skarptsmagende m\xc3\xa6lkesaft. Bladene er 2-3 gange fjersnitdelte med sm\xc3\xa5, lancetformede, brunt brodspidsede flige. Blomsterne sidder i dobbeltsk\xc3\xa6rme, der b\xc3\xa5de har storsv\xc3\xb8b og sm\xc3\xa5sv\xc3\xb8b af tilspidsede blade med hvidlig hindekant. Frugten er brun og linseformet med vingekantede delfrugter, hvilket muligg\xc3\xb8r vindspredning. Desuden har delfrugterne svampet luftv\xc3\xa6v i deres v\xc3\xa6gge, s\xc3\xa5 vandspredning ogs\xc3\xa5 er en mulighed.\n_START_SECTION_\nUdbredelse\n_START_PARAGRAPH_\nArten er udbredt i Europa og Nordasien._NEWLINE_I Danmark er k\xc3\xa6rsvovlrod almindelig p\xc3\xa5 fugtig jordbund p\xc3\xa5 enge, i moser og kratskove. Den blomstrer i juli og august._NEWLINE_K\xc3\xa6rsvovlrod er ikke kr\xc3\xa6vende, hvad ang\xc3\xa5r jordens n\xc3\xa6ringsindhold. Den er s\xc3\xa5ledes lige hyppig i n\xc3\xa6ringsrige k\xc3\xa6rmoser og i sure n\xc3\xa6ringsfattige moser, domineret af t\xc3\xb8rvemos.'